CELEX: 52013PC0110
Language: mt
Date: 2013-03-11
Title: Proposta għal REGOLAMENT TA’ IMPLIMENTAZZJONI TAL-KUNSILL li jestendi d-dazju tal-antidumping definittiv impost mir-Regolament ta' Implimentazzjoni tal-Kunsill (UE) Nru 467/2010 fuq l-importazzjonijiet tas-silikon li joriġina mir-Repubblika Popolari Ċiniża għall-importazzjonijiet ta' silikon konsenjat mit-Tajwan, kemm jekk dikjarat li jorigina mit-Tajwan kif ukoll jekk le

|
			
		
		
		52013PC0110
		
			Proposta għal REGOLAMENT TA’ IMPLIMENTAZZJONI TAL-KUNSILL li jestendi d-dazju tal-antidumping definittiv impost mir-Regolament ta' Implimentazzjoni tal-Kunsill (UE) Nru 467/2010 fuq l-importazzjonijiet tas-silikon li joriġina mir-Repubblika Popolari Ċiniża għall-importazzjonijiet ta' silikon konsenjat mit-Tajwan, kemm jekk dikjarat li jorigina mit-Tajwan kif ukoll jekk le /* COM/2013/0110 final - 2013/0066 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Raġunijiet u għanijiet
tal-proposta
Din il-proposta tikkonċerna
l-applikazzjoni tar-Regolament tal-Kunsill (KE) Nru 1225/2009
tat-30 ta' Novembru 2009 dwar il-protezzjoni kontra
l-importazzjonijiet li huma l-oġġett ta' dumping minn pajjiżi
mhux membri tal-Komunità Ewropea ('Regolament bażiku') fl-investigazzjoni
dwar il-possibbiltà ta' ċirkomvenzjoni tal-miżuri tal-antidumping
imposti mir-Regolament ta' Implimentazzjoni tal-Kunsill (UE) Nru 467/2010
fuq l-importazzjonijiet tas-silikon li joriġina fir-Repubblika Popolari
taċ-Ċina, ("RPĊ"), b'importazzjonijiet ikkonsenjati
mit-Tajwan.
 Kuntest ġenerali Din il-proposta qed issir fil-kuntest tal-implimentazzjoni tar-Regolament bażiku u hija r-riżultat ta' investigazzjoni li twettqet skont ir-rekwiżiti sostantivi u proċedurali stipulati fir-Regolament bażiku u b’mod partikolari fl-Artikolu 13 tiegħu. 
 Dispożizzjonijiet eżistenti fil-qasam tal-proposta Il-miżuri fis-seħħ attwalment kienu imposti bir-Regolament ta’ Implimentazzjoni tal-Kunsill (UE) Nru 467/2010 li jimponi dazju anti-dumping definittiv fuq importazzjonijiet tas-silikon li joriġina fir-Repubblika Popolari taċ-Ċina, kif estiż għal importazzjonijiet tas-silikon kkonsenjat mir-Repubblika tal-Korea, kemm jekk iddikjarat li joriġina fir-Repubblika tal-Korea kemm jekk le, wara reviżjoni tal-iskadenza skont l-Artikolu 11(2) u reviżjoni interim parzjali skont l-Artikolu 11(3) tar-Regolament (KE) Nru 1225/2009. 
 Konsistenza mal-bqija tal-politiki u l-għanijiet tal-Unjoni Mhux applikabbli. 
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U VALUTAZZJONIJIET TAL-IMPATT
 Konsultazzjoni mal-partijiet interessati 
 Il-partijiet interessati konċernati mill-proċediment kellhom il-possibbiltà li jiddefendu l-interessi tagħhom matul l-investigazzjoni, skont id-dispożizzjonijiet tar-Regolament bażiku. 
 Ġbir u użu ta’ għarfien espert 
 Ma kienx hemm bżonn ta’ għarfien espert estern. 
 Valutazzjoni tal-impatt Din il-proposta tirriżulta mill-implimentazzjoni tar-Regolament bażiku. Ir-Regolament bażiku ma jipprevedix valutazzjoni ġenerali tal-impatt iżda fih lista eżawrjenti ta' kundizzjonijiet li jridu jiġu vvalutati. 
3.           ELEMENTI ĠURIDIĊI TAL-PROPOSTA
 Sommarju tal-azzjoni proposta Il-Kummissjoni rċeviet talba skont l-Artikoli 13(3) u 14(3) tar-Regolament bażiku biex tinvestiga l-possibbiltà ta’ ċirkomvenzjoni tal-miżuri tal-antidumping imposti fuq importazzjonijiet tas-silikon li joriġinaw mir-Repubblika Popolari taċ-Ċina u biex tagħmel l-importazzjonijiet tas-silikon konsenjat mit-Tajwan suġġett għar-reġistrazzjoni, kemm jekk ikun ddikjarat li joriġina mit-Tajwan u kemm jekk le. It-talba ġiet ippreżentata fil-15 ta' Mejju 2012 mill-Euroalliages (Kumitat ta' Komunikazzjoni u Kooperazzjoni tal-Industrija tal-Liga) ('l-applikant') f'isem il-prodotturi li jirrappreżentaw l-100% tal-produzzjoni tas-silikon tal-Unjoni. Fil-5 ta’ Lulju 2012, il-Kummissjoni, bir-Regolament (UE) Nru 596/2012, bdiet investigazzjoni dwar il-posibbiltà ta' ċirkomvenzjoni tal-miżuri tal-antidumping imposti mir-Regolament ta’ Implimentazzjoni tal-Kunsill (UE) Nru 467/2010 fuq l-importazzjonijiet tas-silikon li joriġina fir-Repubblika Popolari taċ-Ċina minn importazzjonijiet konsenjati mit-Tajwan, kemm jekk dikjarati li joriginaw minn Tajwan kemm jekk le. Il-Kummissjoni kellha għad-dispożizzjoni tagħha biżżejjed evidenza prima facie li l-miżuri tal-antidumping fuq l-importazzjonijiet tas-silikon kienu qed jiġu ċċirkomvenuti permezz ta' trasbord mit-Tajwan. Il-proposta mehmuża għal Regolament ta' Implimentazzjoni tal-Kunsill hija bbażata fuq is-sejbiet tal-investigazzjoni, li kkonfermat li kien qed isir trasbord ta’ silikon ta' oriġini Ċiniża mit-Tajwan u li qed jintlaħqu l-kriterji l-oħrajn kollha biex tiġi stabbilita ċirkomvenzjoni kif stabbilit fl-Artikolu 13(1) tar-Regolament bażiku. Għalhekk qed jiġi propost li l-miżuri tal-antidumping fis-seħħ fuq silikon li joriġina mir-RPĊ jiġu estiżi għall-importazzjonijiet tal-istess prodott konsenjat mit-Tajwan. Id-dazju huwa daqs id-dazju għall-pajjiż kollu fuq importazzjonijiet ta' silikon mir-RPĊ (19%). Id-dazju għandu jiġi impost mid-data tat-tnedija tal-investigazzjoni. Tliet kumpaniji Tajwaniżi preżentaw ruħhom wara li tnediet l-investigazzjoni, b’talba għal eżenzjoni minn l-estensjoni possibbli tal-miżuri bħala produtturi ġenwini mit-Tajwan. Qed jiġi propost li ma jiġi eżentat ħadd minnhom. It-talba tat-tliet kumpaniji għall-eżenzjoni ġiet irrifjutata hekk kif matul l-investigazzjoni nstab li dawn ma kinux produtturi tal-prodott konċernat. Ir-Regolament tal-Kunsill rilevanti għandu jiġi ppubblikat f’Il-Ġurnal Uffiċjali tal-Unjoni Ewropea sa mhux aktar tard mill-5 ta’ April 2013. 
 Bażi ġuridika Ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea, u b'mod partikolari l-Artikolu 13 tiegħu, 
 Prinċipju tas-sussidjarjetà Il-proposta taqa' taħt il-kompetenza esklużiva tal-Unjoni. Għalhekk, il-prinċipju tas-sussidjarjetà ma japplikax. 
 Prinċipju tal-proporzjonalità Il-proposta hija konformi mal-prinċipju tal-proporzjonalità għal dawn ir-raġunijiet: 
 Il-forma tal-azzjoni hija deskritta fir-Regolament bażiku msemmi hawn fuq u ma tħallix lok għal deċiżjoni nazzjonali. 
 Mhijiex applikabbli indikazzjoni ta' kif il-piż finanzjarju u amministrattiv li jaqa' fuq l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini qed jiġi mminimizzat u huwa proporzjonali għall-għan tal-proposta, . 
 Għażla tal-istrumenti 
 Strumenti proposti: Regolament. 
 Mezzi oħra ma jkunux adegwati għar-raġuni li ġejja: Ir-Regolament bażiku msemmi hawn fuq ma jipprevedix għażliet alternattivi. 
4.           IMPLIKAZZJONI BAĠITARJA 
Il-proposta ma għandha l-ebda implikazzjoni
għall-baġit tal-Unjoni.
2013/0066 (NLE)
Proposta għal
REGOLAMENT TA’ IMPLIMENTAZZJONI
TAL-KUNSILL
li jestendi d-dazju tal-antidumping
definittiv impost mir-Regolament ta' Implimentazzjoni tal-Kunsill (UE) Nru 467/2010
fuq l-importazzjonijiet tas-silikon li joriġina mir-Repubblika Popolari
Ċiniża għall-importazzjonijiet ta' silikon konsenjat mit-Tajwan,
kemm jekk dikjarat li jorigina mit-Tajwan kif ukoll jekk le
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidrat ir-Regolament tal-Kunsill
(KE) Nru 1225/2009 tat-30 ta’ Novembru 2009 dwar
il-protezzjoni kontra l-importazzjonijiet li huma l-oġġett ta'
dumping minn pajjiżi mhux membri tal-Komunità Ewropea[1]
("ir-Regolament bażiku"), u b’mod partikolari l-Artikolu 13
tiegħu,
Wara li kkunsidra l-proposta mressqa
mill-Kummissjoni Ewropea ("il-Kummissjoni") wara li kkonsultat
mal-Kumitat Konsultattiv,
Billi:
1.         PROĊEDURA 
1.1.        Miżuri
eżistenti
(1)       Permezz tar-Regolament (UE)
Nru 467/2010[2] ('ir-Regolament
oriġinali') il-Kunsill impona dazju definittiv tal-antidumping ta' 19% fuq
l-importazzjonijiet tas-silikon li joriġina mir-Repubblika Popolari
taċ-Ċina ("ir-RPĊ") għall-kumpaniji l-oħra
kollha barra minn dik imsemmija fl-Artikolu 1(2) ta' dak ir-Regolament,
wara analiżi tal-iskadenza u analiżi interim parzjali tal-miżuri
imposti mir-Regolament (KE) Nru 398/2004[3]. Ir-Regolament
oriġinali żamm ukoll id-dazju li kien estiż bis-saħħa
tar-Regolament tal-Kunsill (KE) Nru 42/2007[4] għal
importazzjonijiet tas-silikon ikkonsenjati mir-Repubblika tal-Korea, kemm jekk
iddikjarati li joriġinaw mir-Repubblika tal-Korea kemm jekk le.
Il-miżuri imposti mir-Regolament oriġinali minn issa 'l quddiem se
jissejħu "il-miżuri fis-seħħ" jew
"il-miżuri oriġinali" u l-investigazzjoni li wasslet biex
jiġu imposti l-miżuri mir-Regolament oriġinali minn issa 'l
quddiem se tissejjaħ "l-investigazzjoni oriġinali"
1.2.        Talba
(2)       Fil-15 ta' Mejju 2012
il-Kummissjoni rċeviet talba skont l-Artikoli 13(3) u 14(3)
tar-Regolament bażiku biex tinvestiga l-possibbiltà ta’
ċirkomvenzjoni tal-miżuri tal-antidumping imposti fuq
l-importazzjonijiet tas-silikon li joriġina mir-Repubblika Popolari
taċ-Ċina u biex tagħmel l-importazzjonijiet tas-silikon
konsenjat mit-Tajwan soġġetti għar-reġistrazzjoni, kemm
jekk ikun dikjarat li joriġina mit-Tajwan kif ukoll jekk le.
(3)       It-talba ġiet
ippreżentata mill-Euroalliages (Kumitat ta' Komunikazzjoni u Kooperazzjoni
tal-Industrija tal-Liga) ('l-applikant') f'isem il-prodotturi li
jirrappreżentaw 100% tal-produzzjoni tas-silikon fl-Unjoni.
(4)       L-applikant saħaq li ma
hemmx produzzjoni ġenwina ta’ silikon fit-Tajwan u t-talba kien fiha
biżżejjed evidenza prima facie li wara li ġew imposti
l-miżuri fis-seħħ, seħħet bidla sinifikanti fix-xejra
tal-kummerċ li jinvolvi l-esportazzjonijiet mir-RPĊ u t-Tajwan lejn
l-Unjoni, u li għaliha ma kienx hemm raġuni jew ġustifikazzjoni
suffiċjenti ħlief l-impożizzjoni tal-miżuri
fis-seħħ. Din il-bidla allegatament seħħet minħabba
t-trasbord ta’ silikon li joriġina mill-RPĊ fit-Tajwan u minn hemm
lejn l-Unjoni.
(5)       Barra minn hekk, l-evidenza
enfasizzat il-fatt li l-effetti rimedjali tal-miżuri fis-seħħ
kienu qed jiġu mhedda kemm f'termini ta’ kwantità kif ukoll ta’ prezz.
L-evidenza wriet li ż-żieda fl-importazzjonijiet mit-Tajwan saret bi
prezzijiet aktar baxxi mill-prezz li ma jikkawżax dannu stabbilit
fl-investigazzjoni oriġinali. Fl-aħħar nett, kien hemm evidenza
li l-prezzijiet tas-silikon konsenjat mit-Tajwan kienu ddampjati b'paragun
mal-valur normali għall-prodott konċernat u stipulat qabel
fl-investigazzjoni oriġinali.
1.3.        Tnedija
(6)       Wara
li ddeterminat, wara konsultazzjoni mal-Kumitat Konsultattiv, li teżisti
biżżejjed evidenza prima facie biex tinbeda investigazzjoni
skont l-Artikolu 13(3) u 14(5) tar-Regolament bażiku, il-Kummissjoni
bdiet investigazzjoni skont ir-Regolament tal-Kummissjoni (UE)
Nru 596/2012[5] (“Regolament tat-tnedija”) dwar il-possibbiltà ta’ ċirkomvenzjoni
tal-miżuri tal-antidumping imposti fuq l-importazzjonijiet ta' silikon li
joriġina mir-RPĊ u ordnat ukoll lill-awtoritajiet tad-dwana
jirreġistraw l-importazzjonijiet tas-silikon konsenjat mit-Tajwan, kemm
jekk dikjarat li joriġina fit-Tajwan, kif ukoll jekk le.
1.4.        Investigazzjoni
(7)       Il-Kummissjoni nnotifikat
uffiċjalment lill-awtoritajiet tar-RPĊ u tat-Tajwan, lill-produtturi
esportaturi f’dawk il-pajjiżi, lill-importaturi magħrufa fl-Unjoni li
huma konċernati u lill-industrija tal-Unjoni dwar it-tnedija
tal-investigazzjoni.
(8)       Intbagħtu formoli
tal-eżenzjoni lill-produtturi/esportaturi fit-Tajwan li taf bihom
il-Kummissjoni u permezz tal-Missjoni tal-Unjoni Ewropea fil-pajjiż
konċernat. Intbagħtu kwestjonarji lill-produtturi/esportaturi
fir-RPĊ li taf bihom il-Kummissjoni u permezz tal-Missjoni tal-Unjoni
Ewropea fir-RPĊ. Intbagħtu wkoll kwestjonarji lill-importaturi
magħrufa fl-Unjoni.
(9)       Il-partijiet interessati
ngħataw l-opportunità jressqu l-opinjonijiet tagħhom bil-miktub u
jitolbu smigħ sal-iskadenza stipulata fir-Regolament tat-tnedija.
Il-partijiet kollha kienu infurmati li nuqqas ta’ kooperazzjoni jista’ jwassal
għall-applikazzjoni tal-Artikolu 18 tar-Regolament bażiku u
għal sejbiet li jkunu bbażati fuq il-fatti disponibbli.
(10)     Ippreżentaw ruħhom
tliet produtturi/esportaturi Tajwaniżi, li jappartjenu għall-istess
grupp, u tliet importaturi mhux relatati fl-Unjoni u ssottomettew
tweġibiet għall-formoli ta' eżenzjoni u għall-kwestjonarji,
rispettivament.
(11)     Il-Kummissjoni wettqet
żjarat ta' verifika fil-postijiet tat-tliet kumpaniji relatati li
ġejjin, u li huma parti mill-Grupp imsemmi fil-premessa (10) ta’ hawn fuq:
- Asia Metallurgical Co. Ltd. (it-Tajwan)
- Latitude Co. Ltd. (it-Tajwan)
- YLB Co. Ltd. (it-Tajwan) 
1.5.        Perjodu ta' rapportar u
perjodu ta’ investigazzjoni
(12)     Il-perjodu tal-investigazzjoni
kien ikopri l-perjodu mill-1 ta’ Jannar 2008
sat-30 ta’ Ġunju 2012 (“PI”). Inġabret id-dejta ta'
matul il-PI sabiex tiġi investigata, fost l-oħrajn, il-bidla allegata
fix-xejra tal-kummerċ. Inġabret dejta aktar dettaljata
għall-perjodu tar-rapportar bejn l-1 ta’ Lulju 2011 u t-30 ta’ Ġunju 2012
(“PR”) sabiex tiġi eżaminata t-theddida possibbli għall-effett
rimedjali tal-miżuri fis-seħħ u l-eżistenza tad-dumping.
2.           RIŻULTATI
TAL-INVESTIGAZZJONI
2.1.        Kunsiderazzjonijiet
ġenerali
(13)     Skont l-Artikolu 13(1)
tar-Regolament bażiku, il-valutazzjoni tal-eżistenza ta'
ċirkomvenzjoni saret billi ġie analizzat b'mod suċċessiv
jekk kienx hemm bidla fix-xejra tal-kummerċ bejn ir-RPĊ, it-Tajwan u
l-Unjoni; jekk din il-bidla fix-xejra tal-kummerċ irriżultatx minn xi
prassi, proċess jew ħidma li għalihom ma hemmx raġuni
valida jew ġustifikazzjoni ekonomika suffiċjenti għajr
l-impożizzjoni tad-dazju; jekk kienx hemm evidenza ta’ ħsara jew jekk
l-effetti rimedjali tad-dazju ġewx kompromessi f'termini tal-prezzijiet
u/jew tal-kwantitajiet tal-prodott investigat; u jekk kienx hemm evidenza ta'
dumping b'rabta mal-valuri normali stabbiliti qabel għall-prodott
konċernat fl-investigazzjoni oriġinali, jekk meħtieġ skont
id-dispożizzjonijiet tal-Artikolu 2 tar-Regolament bażiku.
2.2.        Prodott konċernat u prodott
investigat
(14)     Il-prodott konċernat
mill-possibblita ta' ċirkomvenzjoni huwa l-metall tas-silikon li
joriġina mir-Repubblika Popolari taċ-Ċina u li bħalissa
jaqa' taħt il-kodiċi NM 2804 69 00 (kontenut ta'
silikon ta’ inqas minn 99.99% skont il-piż) (“prodott konċernat”).
Sempliċement minħabba l-klassifika attwali stabbilita
fin-Nomenklatura Magħquda, għandu jinqara bħala
"silikon". Is-silikon li huwa iktar pur, jiġifieri li jkollu
mhux inqas minn 99.99% ta' silikon skont il-piż, użat l-iktar fl-industrija
tas-semikondutturi għall-elettronika, jaqa' taħt Kodiċi NM
differenti u mhux kopert minn din il-proċedura.
(15)     Il-prodott investigat huwa
l-istess bħal dak iddefinit hawn fuq, iżda konsenjat mit-Tajwan, kemm
jekk dikjarat li joriġina mit-Tajwan u kemm jekk le, u li bħalissa
jaqa' taħt l-istess kodiċi NM bħall-prodott konċernat
("prodott investigat").
(16)     L-investigazzjoni wriet li
s-silikon, kif iddefinit hawn fuq, esportat mir-RPĊ lejn l-Unjoni u
s-silikon konsenjat mit-Tajwan lill-Unjoni għandhom l-istess
karatteristiċi fiżiċi u tekniċi bażiċi u
għandhom l-istess użu, u għalhekk għandhom jitqiesu
bħal prodotti simili skont it-tifsira tal-Artikolu 1(4)
tar-Regolament bażiku.
2.3.        Sejbiet
2.3.1.     Livell ta' kooperazzjoni
(17)     Kif tgħid
il-premessa (10) ta’ hawn fuq, tliet kumpaniji Tajwaniżi li
jappartjenu għall-istess grupp ta' kumpaniji biss bagħtu tweġiba
għall-formola ta' eżenzjoni. Paragun tal-esportazzjonijiet
tagħhom lejn l-Unjoni mad-dejta ta’ importazzjoni tal-Eurostat, wera li
l-kumpaniji li kkoperaw kienu jirrappreżentaw 65% tal-esportazzjoni
Tajwaniża tal-prodott investigat lejn l-Unjoni f'PR.
(18)     Ma kienx hemm
kooperazzjoni mill-produtturi esportaturi tas-silikon fir-RPĊ.
Għalhekk, is-sejbiet fir-rigward tal-importazzjonijiet tas-silikon
mir-RPĊ lejn l-Unjoni u l-esportazzjonijiet mir-RPĊ lejn it-Tajwan
kellhom isiru fuq il-bażi tad-dejta tal-importazzjoni tal-Eurostat,
l-istatistika tal-importazzjoni tat-Tajwan u d-dejta miġbura
mill-kumpaniji Tajwaniżi li kkooperaw.
2.3.2.     Bidla fix-xejra
tal-kummerċ 
Importazzjonijiet tas-silikon fl-Unjoni
(19)     It-Tabella nru 1 turi
l-importazzjonijiet tas-silikon mir-RPĊ u t-Tajwan lejn l-Unjoni bejn
l-2004 u tmiem il-PR.
   || 2004 || 2005 || 2006 || 2007 || 2008 || 2009 || 2010 || 2011 || PR 
 RPĊ || 1 268 || 27 635 || 1 435 || 9 671 || 5 353 || 6 669 || 11 448 || 13 312 || 5 488 
 Tajwan || 0 || 2.7 || 0.2 || 340 || 3 381 || 5 199 || 11 042 || 5 367 || 2 707 
Sors: Eurostat
(20)     Id-dejta mill-Eurostat turi
biċ-ċar li ma kien hemm l-ebda importazzjoni mit-Tajwan lejn l-Unjoni
fl-2004. L-importazzjoni żiedet b'aktar minn 300% fl-2008 u baqgħet
għolja ħafna. L-importazzjonijiet reġgħu rduppjaw fl-2010,
wara l-impożizzjoni ta' miżuri ġodda kontra r-RPĊ.
(21)     Fl-2011, l-importazzjonijiet
mit-Tajwan lejn l-Unjoni naqsu. Dan l-iżvilupp jista' jiġi attribwit
għal investigazzjoni kontra l-frodi li nieda l-OLAF f'dak
iż-żmien. Il-Kummissjoni ġiet infurmata li fl-2011 l-awtorità
tal-ħruġ Tajwaniża, il-Bureau tal-Kummerċ Barrani
tat-Tajwan (BOFT), irtirat iċ-ċertifikati tal-oriġini
tas-silikon tal-produtturi Tajwaniżi kollha. Din id-deċiżjoni li
jiġu rtirati ċ-ċertifikati ġiet appellata mit-tliet
esportaturi Tajwaniżi msemmija fil-premessi (10) u (11) hawn fuq (il-Grupp
tal-esportaturi). Il-bord tal-appell irrevoka d-deċiżjoni tal-BOFT, u
ċ-ċertikati inkwistjoni nħarġu mill-ġdid għal
dawn it-tliet produtturi/esportaturi Tajwaniżi, iżda mhux
lill-produtturi Tajwaniżi l-oħra. 
(22)     F’dan il-kuntest,
il-Kummissjoni tosserva wkoll li l-preżentazzjoni ta' ċertifikat
tal-oriġini mhux preferenzjali mhix meħtieġa
għall-formalitajiet doganali mal-importazzjoni fl-UE u li f’każ ta’
dubji serji, ċertifikat bħal dan ma jistax iservi bħala prova
tal-oriġini mhux preferenzjali tal-prodott dikjarat (l-Artikolu 26
tar-Regolament (KEE) Nru 2913/92 tat-12 ta' Ottubru 1992 li jwaqqaf
il-Kodiċi Doganali tal-Komunità[6]). 
(23)     Mill-2008 l-importazzjonijiet
tas-silikon mir-RPĊ lejn l-Unjoni baqgħu jiżdiedu. B'mod
partikolari, huwa osservat li dawn l-importazzjonijiet għadhom qed
jiżdiedu wara l-impożizzjoni tal-miżuri fl-2010. Dan
l-iżvilupp jista’ jiġi spjegat mill-fatt li d-dazju tal-antidumping
naqas b’mod sinifikanti fl-2010, jiġifieri minn 49% għal 19%.
Esportazzjonijiet tas-silikon mir-RPĊ lejn
it-Tajwan
 2003 || 2004 || 2005 || 2006 || 2007 || 2008 || 2009 || 2010 || 2011 || PR 
 16 530 || 16 600 || 7 101 || 10 514 || 3 675 || 15 893 || 16 007 || 17 912 || 9 177 || 10 507 
Sors: Statistika tal-esportazzjoni
taċ-Ċina
(24)     It-Tabella nru 2 turi
l-importazzjonijiet mir-RPĊ lejn it-Tajwan. Id-dejta mill-bażi
tad-dejta tal-esportazzjonijiet Ċiniża turi li l-importazzjonijiet
laħqu l-ogħla livell fl-2010 wara l-impożizzjoni tal-miżuri
oriġinali. It-tnaqqis fl-2011 jista' jkun dovut għall-investigazzjoni
kontra l-frodi kif spjegat fil-premessa (21).
Konklużjoni dwar il-bidla fix-xejra
tal-kummerċ 
(25)     Huwa meqjus li hemm bidla
fix-xejra tal-kummerċ peress li fl-2004 ma kien hemm l-ebda importazzjoni
ta' silikon mit-Tajwan lejn l-Unjoni. Fil-fatt dawn bdew fl-2007 u saru
importanti ħafna fl-2008. Baqgħu f’livell għoli ħafna
sal-PR, bi tnaqqis fl-2011 minħabba r-raġuni possibbli spjegata aktar
'il fuq fil-premessa (21). 
2.3.3.     Natura tal-prassi ta’
ċirkomvenzjoni u raġuni valida jew ġustifikazzjoni ekonomika
insuffiċjenti
(26)     L-Artikolu 13(1)
tar-Regolament bażiku jesiġi li l-bidla fix-xejra tal-kummerċ
tirriżulta minn prassi, proċess jew ħidma li għalihom ma
hemmx raġuni valida jew ġustifikazzjoni ekonomika suffiċjenti
għajr l-impożizzjoni tad-dazju. Il-prassi, il-proċess u
l-ħidma jinkludu, fost l-oħrajn, il-konsenja tal-prodott
soġġett għal miżuri permezz ta’ pajjiżi terzi.
Il-Kummissjoni hija tal-fehma li fil-każ preżenti, il-bidla fix-xejra
tal-kummerċ seħħet minħabba l-konsenja tal-prodott
soġġett għall-miżuri permezz ta’ pajjiż terz.
(27)     Il-Kummissjoni l-ewwel nett
tinnota li ma hemmx produzzjoni ta' silikon fit-Tajwan. Ħadd
mill-produtturi/esportaturi ma ċaħdu l-fatt li huma jimportaw
s-silikon li jesportaw mir-RPĊ.
(28)     It-tieni,
bl-eċċezzjoni tal-grupp ta' esportaturi msemmi fil-premessi (10) u
(11), il-produtturi/esportaturi ma pprovdew l-ebda ġustifikazzjoni
ekonomika għajr l-impożizzjoni tad-dazju fuq l-attività tagħhom.
(29)     Il-Grupp
tal-esportaturi msemmi fil-premessi (10) u (11) hawn fuq allega li huwa
jimporta massa ta' silikon ta' kwalità baxxa ħafna f’boroż
mir-RPĊ. Huma jsostnu li l-massa tas-silikon imbagħad tingħata
dawran qawwi, tiġi mfarrka, magħrbla u ppakkjata ġewwa
boroż għal darba oħra qabel ma tiġi esportati lejn is-suq
tal-Unjoni.          Wara dik l-operazzjoni, huma jallegaw li l-prodott isir
ta' kwalità ogħla.
(30)     Huma
jisħqu li din l-operazzjoni hija metodu uniku ta' purifikazzjoni,
żviluppat f'kooperazzjoni mal-Università ta' Tajpej, li allegatament
telimina 80% tal-impuritajiet fil-massa tal-metall tas-silikon importata
mir-RPĊ. Matul il-verifika fuq il-post, madankollu ġie osservat li
l-proċess tagħhom kien sempliċi operazzjoni ta' tidwir
bil-qawwi, għarbiel u tifrik li tneħħi xi impuritajiet
tal-wiċċ bħall-ossidizzazzjoni u t-trab, imma li ma
tneħħix b'xi mod partikolari l-impuritajiet ewlenin minn ġewwa
l-massa tas-silikon. Il-prodott proċessat għalhekk iżomm
l-istess karatteristiċi bażiċi fiżiċi u tekniċi
bħall-prodott konċernat.
(31)     L-evidenza
miġbura u verifikata matul l-investigazzjoni, b’mod partikolari l-fatturi
tax-xiri, il-fatturi tal-bejgħ u d-dokumenti anċillari
bħall-kont tat-tagħbija, u dokumenti doganali oħrajn, uriet li
l-prodotti mixtrija u mibjugħa għall-esportazzjoni mill-Grupp
tal-esportaturi kienu fil-biċċa l-kbira tal-każijiet tal-istess
speċifikazzjonijiet. Ir-reġistri relatati mal-ħażniet
fl-imħażen tal-Grupp, li jinsabu qrib il-portijiet, urew ukoll li
mhux dejjem kien hemm biżżejjed ħin sabiex jiġu
pproċessati l-lottijiet kollha ta' silikon mixtrija miċ-Ċina
bil-metodu li huma sostnew li japplikaw. Barra minn hekk, l-informazzjoni
disponibbli, b'mod partikolari minn produtturi fl-Unjoni, juru li sabiex jitneħħew
l-impuritajiet ta' ġewwa tal-massa tas-silikon huwa neċessarju jew
tifrik segwit bi trattament kimiku jew proċess ta' tidwib. L-ebda minn
dawn il-proċessi ma jintuża mill-Grupp tal-esportaturi. 
(32)     Ta’ min jinnota wkoll li
fl-2010, fuq referenza għal deċiżjoni preliminari skont
l-Artikolu 234 KE minn Finanzgericht Düsseldorf (Hoesch Metals and
Alloys GmbH v. Hauptzollamt Aachen), fi kwistjoni marbuta mal-miżuri AD
kontra s-silikon miċ-Ċina, il-Qorti Ewropea tal-Ġustizzja
ddeċidiet: "Is-separazzjoni, it-titħin u l-purifikazzjoni
tal-blokok tas-silikon kif ukoll l-iffiltrar, it-tisfif u l-ippakkjar
sussegwenti tal-kristalli tas-silikon li jirriżultaw mit-titħin, kif
magħmul fil-kawża prinċipali, ma jikkostitwixxux proċessar
jew xogħol li jikkonferixxi l-oriġini fis-sens tal-Artikolu 24
tar-Regolament tal-Kunsill (KEE) Nru 2913/92, tat-
12 ta’ Ottubru 1992, li jwaqqaf il-Kodiċi Doganali
tal-Komunità." Il-proċess ta' purifikazzjoni kif imwettaq
mill-Grupp tal-esportaturi jitqies simili għal dak deskritt f’din
is-sentenza.
(33)     L-investigazzjoni
żvelat ukoll li l-proċess tal-purifikazzjoni jammonta għal inqas
minn 5% tal-ispiża totali tal-Grupp. Barra minn hekk, ġie kkonfermat
li l-prezz tas-silikon mibjugħ fl-UE mill-Grupp tal-esportaturi u l-prezz
tas-silikon mixtri mill-RPĊ mill-Grupp matul il-PI, qatt ma wera
differenza ta' aktar minn 11%. 
(34)     Fid-dawl ta' dawn
il-kunsiderazzjonijiet, huwa konkluż li anki fil-każ tal-Grupp
tal-esportaturi, l-importazzjonijiet mir-RPĊ u l-esportazzjoni sussegwenti
lejn l-UE tas-silikon għandha titqies bħala trasbord u għalhekk
ċirkomvenzjoni skont it-tifsira tal-Artikolu 13 tar-Regolament
Bażiku.
(35)     Għalhekk qed jiġi
konkluż li l-investigazzjoni ma żvelat l-ebda raġuni valida jew
ġustifikazzjoni ekonomika oħra għat-trasbord ħlief l-evitar
tal-miżuri fis-seħħ fuq il-prodott konċernat,
jiġifieri 19% dazju tal-antidumping fuq ir-RPĊ. Ma nstab l-ebda
element, għajr id-dazju, li seta' jitqies bħala kumpens
għall-ispejjeż tat-trasbord, partikolarment fir-rigward tat-trasport
u t-tagħbija mill-ġdid tas-silikon li joriġina mir-RPĊ
permezz tat-Tajwan.
2.3.4.     Evidenza ta' dumping
(36)     Skont l-Artikolu 13(1)
tar-Regolament bażiku, ġie eżaminat jekk kienx hemm evidenza ta’
dumping b’rabta mal-valur normali stabbilit fl-investigazzjoni oriġinali.
(37)     Fir-Regolament oriġinali,
il-valur normali ġie stabbilit abbażi tal-prezzijiet fil-Brażil,
li f’dik l-investigazzjoni nstab li kien pajjiż b’ekonomija tas-suq
adegwata li hija analoga għar-RPĊ. Skont l-Artikolu 13(1) tar-Regolament
bażiku, ġie kkunsidrat xieraq li jintuża l-valur normali kif
stabbilit qabel fl-investigazzjoni oriġinali. Żewġ PCNs
mill-investigazzjoni preċedenti qablu maż-żewġ PCNs
tal-kumpaniji esportaturi. Il-prezzijiet tal-esportazzjoni ġew stabbiliti
skont l-Artikolu 2(8) tar-Regolament bażiku, jiġifieri
l-prezzijiet attwalment imħallsa jew pagabbli għall-esportazzjoni
tal-prodott investigat lejn l-Unjoni.
(38)     Biex jiġi żgurat
paragun ġust bejn il-valur normali u l-prezz tal-esportazzjoni, saret
konċessjoni xierqa fil-forma ta’ aġġustamenti għad-differenzi
li jaffettwaw il-prezzijiet u l-paragunabbiltà tal-prezzijiet skont
l-Artikolu 2(10) tar-Regolament bażiku. Għaldaqstant, saru
aġġustamenti fil-prezz tal-esportazzjoni għat-trasport u
l-assigurazzjoni sabiex il-prezzijiet jinġiebu fl-istess livell ta'
kummerċ. Skont l-Artikoli 2(11) u 2(12) tar-Regolament bażiku,
id-dumping ġie kkalkulat billi tqabbel il-valur normali medju ppeżat
kif stabbilit fir-Regolament oriġinali u l-prezzijiet tal-esportazzjoni
medji ppeżati korrispondenti tal-importazzjonjiet Tajwaniżi matul
il-PR ta’ din l-investigazzjoni, espress bħala perċentwal tal-prezz
CIF fil-fruntiera tal-Unjoni bid-dazju mhux imħallas.
(39)     Il-paragun tal-valur normali
medju ppeżat u l-prezz tal-esportazzjoni medju ppeżat kif stabbilit
fl-investigazzjoni wera l-eżistenza ta' dumping.
2.3.5.     Dgħajfien tal-effetti
rimedjali tad-dazju tal-antidumping f'termini ta' prezzijiet u kwantitajiet
(40)     Il-paragun tal-livell ta'
eliminazzjoni tal-ħsara kif stabbilit fir-Regolament oriġinali u
l-prezz tal-esportazzjoni medju ppeżat wera l-eżistenza ta'
twaqqigħ tal-prezzijiet u bejgħ bl-irħis. Għaldaqstant ġie konkluż li l-effetti rimedjali
tal-miżuri fis-seħħ qed jiġu mhedda f'termini ta'
prezzijiet u kwantitajiet.
3.           MIŻURI
(41)     Minħabba dan ta' hawn
fuq, ġie konkluż li l-miżura oriġinali, jiġifieri
d-dazju tal-antidumping definittiv impost fuq l-importazzjonijiet tas-silikon
li joriġina fir-RPĊ, ġiet ċirkomvenuta permezz tat-trasbord
fit-Tajwan skont it-tifsira tal-Artikolu 13(1) tar-Regolament bażiku.
(42)     Skont l-ewwel sentenza
tal-Artikolu 13(1) tar-Regolament bażiku, il-miżuri
fis-seħħ fuq l-importazzjonijiet tal-prodott konċernat se
jiġu estiżi għal importazzjonijiet tal-prodott investigat,
jiġifieri l-istess prodott bħall-prodott konċernat iżda
konsenjat mit-Tajwan, kemm jekk dikjarat li jorigina mit-Tajwan kif ukoll jekk
le. 
(43)     Il-miżuri stabbiliti
fl-Artikolu 1(2) tar-Regolament (UE) Nru 467/2010 għal
"kumpaniji l-oħra kollha" mir-RPĊ għandhom
għalhekk jiġu estiżi għall-importazzjonijiet mit-Tajwan. Il-livell
ta' dazju għandu jiġi stabbilit għal 19% applikabbli fuq
il-prezz nett, ħieles fil-fruntiera tal-Unjoni, qabel id-dazju.
(44)     Skont l-Artikoli 13(3) u
14(5) tar-Regolament bażiku, li jipprevedi li kwalunkwe miżura
estiża għandha tapplika għall-importazzjonijiet li daħlu
fl-Unjoni skont ir-reġistrazzjoni imposta mir-Regolament tat-tnedija,
għandhom jinġabru dazji fuq dawk l-importazzjonijiet reġistrati
ta' silikon konsenjat mit-Tajwan.
4.           TALBIET GĦAL
EŻENZJONI
(45)     Kif spjegat
fil-premessa (10), tliet kumpaniji mit-Tajwan, li jappartjenu
għall-istess grupp ippreżentaw tweġibiet għall-formola ta'
eżenzjoni fejn talbu eżenzjoni mill-miżuri estiżi possibbli
skont l-Artikolu 13(4) tar-Regolament bażiku
(46)     Fid-dawl tas-sejbiet
fir-rigward tal-bidla fix-xejra tal-kummerċ, in-nuqqas ta' produzzjoni
reali fit-Tajwan u l-esportazzjoni taħt l-istess kodiċi doganali kif
stabbilit fil-premessi (19) sa (29), l-eżenzjonijiet kif mitluba minn
dawn it-tliet kumpaniji jistgħu, skont l-Artikolu 13(4)
tar-Regolament bażiku, ma jingħatawx.
(47)     Mingħajr preġudizzju
għall-Artikolu 11(3) tar-Regolament bażiku,
esportaturi/produtturi potenzjali fit-Tajwan li ma ppreżentawx ruħhom
f’dan il-proċediment u li ma esportawx il-prodott investigat matul il-PI u
li beħsiebhom iressqu talba għal eżenzjoni mid-dazju
tal-antidumping estiż skont l-Artikoli 11(4) u 13(4) tar-Regolament
bażiku ser ikunu meħtieġa jimlew formola tal-eżenzjoni
sabiex jippermettu lill-Kummissjoni tivvaluta din it-talba. Din
l-eżenzjoni tista’ tingħata wara l-valutazzjoni tas-sitwazzjoni
tas-suq, il-kapaċità tal-produzzjoni u l-użu tal-kapaċità,
l-akkwist u l-bejgħ u l-probabbiltà tat-tkomplija tal-prassi li
għalihom ma hemmx raġuni valida jew ġustifikazzjoni ekonomika
suffiċjenti u l-evidenza ta’ dumping. Il-Kummissjoni normalment
tagħmel ukoll żjara ta’ verifika fil-post. Tista' tingħata
eżenzjoni kemm-il darba jiġu ssodisfati l-kundizzjonijiet stipulati
fl-Artikoli 11(4) u 13(4) tar-Regolament bażiku.
(48)     Meta eżenzjoni tkun
iġġustifikata, l-Kummissjoni tista’, wara li tikkonsulta mal-Kumitat
Konsultattiv, tawtorizza b’deċiżjoni, li teżenta mid-dazju
estiż skont dan ir-Regolament lill-importazzjonijiet minn kumpaniji li ma
jiċċirkomvenux l-miżuri tal-antidumping imposti mir-Regolament (UE)
Nru 467/2010.
(49)     It-talba għandha tkun
indirizzata lill-Kummissjoni, bl-informazzjoni rilevanti kollha, partikolarment
kwalunkwe modifika fl-attivitajiet tal-kumpanija li għandhom x'jaqsmu
mal-produzzjoni u l-bejgħ.
5.           DIVULGAZZJONI
(50)                 Il-partijiet
kollha interessati ġew mgħarrfa bil-fatti u l-kunsiderazzjonijiet
essenzjali li wasslu għall-konklużjonijiet imsemmija u ġew
mistiedna biex jikkummentaw. Ingħataw ukoll perjodu biex jissottomettu
kummenti wara dik id-divulgazzjoni. 
6.         KUMMENTI
(51)                 Wara
d-divulgazzjoni waslu kummenti mingħand il-Grupp tal-esportaturi u
mingħand żewġ importaturi. 
(52)     L-argument ewlieni kien
jikkonċerna l-asserzjoni li l-purifikazzjoni li titwettaq mill-Grupp
tal-esportaturi msemmija fil-premessi (10) u (11) kienet tagħti
l-oriġni skont it-tifsira tal-Artikolu 24 tar-Regolament (KEE)
Nru 2913/92. L-importaturi ppreżentaw rapport dwar it-testijiet fuq
il-kampjuni mwettqa mill-Università ta’ Tajpej u rapport ta' analiżi ta'
espert indipendenti. Ir-rapport dwar it-test tal-kampjun juri perċentwal
ta' tnaqqis fl-impuritajiet ta' 90.8% wara l-proċess tal-purifikazzjoni.
L-analiżi tal-espert indipendenti ssostni li biss wara l-purifikazzjoni,
is-silikon jista' jintuża għal ċerti għanijiet ta’ tidwib.
(53)     Qed jiġi nnutat li dawn
iż-żewġ studji huma kontradetti mis-sejbiet tal-Kummissjoni
matul il-verifika fuq il-post, kif deskritt hawn fuq fil-premessa (31).
Partikolarment, qed jiġi mfakkar li skont il-fatturi, il-prodotti mixtrija
u mibjugħa għall-esportazzjoni mill-Grupp tal-esportaturi kienu
kważi fil-każijiet kollha tal-istess speċifikazzjonijiet. 
(54)     Jekk id-dikjarazzjonijiet li
għamlu l-importaturi huma veri, dan għandu wkoll jirriżulta
f'differenza ħafna akbar bejn il-prezz li bih is-silikon jiġi
importat mir-RPĊ u l-prezz li bih is-silikon jiġi esportat lejn l-UE.
(55)     Abbażi tal-ispezzjoni fuq
il-post tal-għodod użati għall-allegata purifikazzjoni
tas-silikon, il-Kummissjoni tikkonkludi wkoll li l-għodod mhumiex tali
illi jippermettu xi wieħed miż-żewġ metodi ta' purifikazzjoni
deskritti hawn fuq fi tmiem il-premessa (31).
(56)     Fl-aħħar nett,
ir-rapport tal-analiżi tal-espert indipendenti jinjora wkoll il-fatt li
taf bih il-Kummissjoni li l-utenti jipproċessaw is-silikon tagħhom
qabel jużawh.
(57)     Għal dawn
ir-raġunijiet, il-kummenti mressqa mill-partijiet ma kinux kapaċi
jbiddlu l-konklużjonijiet proviżorji li waslet għalihom
il-Kummissjoni qabel id-divulgazzjoni. 
ADOTTA DAN IR-REGOLAMENT:
Artikolu 1
1. Id-dazju tal-antidumping definittiv
applikabbli għall-"kumpaniji l-oħra kollha" impost permezz
tal-Artikolu 1(2) tar-Regolament (UE) Nru 467/2010 fuq
l-importazzjonijiet tas-silikon li attwalment jaqa’ taħt il-kodiċi
NM 2804 69 00 u li joriġina mir-Repubblika Popolari
taċ-Ċina, qiegħed b'hekk jiġi estiż
għall-importazzjonijiet ta' silikon konsenjat mit-Tajwan, kemm jekk
dikjarat li joriġina mit-Tajwan kemm jekk le, u li bħalissa jaqa’
taħt il-kodiċi NM ex 2804 69 00 (kodiċi
TARIC 2804 69 00 20).
2. Id-dazju estiż permezz
tal-paragrafu 1 ta’ dan l-Artikolu jinġabar fuq l-importazzjonijiet
konsenjati mit-Tajwan, kemm jekk dikjarati li joriġinaw mit-Tajwan kemm
jekk le, reġistrati skont l-Artikolu 2 tar-Regolament (UE)
Nru 596/2012 u l-Artikoli 13(3) u 14(5) tar-Regolament (KE)
Nru 1225/2009.
3. Sakemm ma jkunx speċifikat mod
ieħor, għandhom japplikaw id-dispożizzjonijiet
fis-seħħ dwar id-dazji doganali.
Artikolu 2
1. It-talbiet għal eżenzjoni
mid-dazju estiż skont l-Artikolu 1, isiru bil-miktub f'waħda
mil-lingwi uffiċjali tal-Unjoni Ewropea u jridu jkunu ffirmati minn
persuna awtorizzata li tirrappreżenta l-entità li qed titlob
l-eżenzjoni. It-talba trid tintbagħat fl-indirizz li ġej:
European
Commission
Directorate-General for Trade
Directorate H
Office: N-105 08/20
1049 Brussels
Belgium
Feks (32 2) 295 65 05
2. F’konformità mal-Artikolu 13(4) tar-Regolament
(KE) Nru 1225/2009, il-Kummissjoni tista’, wara li tikkonsulta mal-Kumitat
Konsultattiv, tawtorizza b'deċiżjoni li teżenta mid-dazju
estiż bl-Artikolu 1 l-importazzjonijiet minn kumpaniji li ma
jiċċirkomvenux il-miżuri tal-antidumping imposti mir-Regolament (UE)
Nru 467/2010.
Artikolu 3
L-awtoritajiet tad-dwana huma b’dan ordnati li
jtemmu r-reġistrazzjoni tal-importazzjonijiet, stabbiliti skont
l-Artikolu 2 tar-Regolament (UE) Nru 596/2012.
Artikolu 4
Dan ir-Regolament jidħol
fis-seħħ l-għada tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan ir-Regolament jorbot fl-intier
tiegħu u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 343, 22.12.2009, p. 51.
[2]               ĠU L 131, 29.5.2010, p. 1.
[3]               ĠU L 66, 4.3.2004, p. 15.
[4]               ĠU L 13, 19.1.2007, p. 1.
[5]               ĠU L 176, 6.7.2012, p. 50.
[6]               ĠU L 302, 19.10.1992, p. 1.